## Espai LaGranja celebra el Dia Mundial del Flamenc amb activitats a les aules

*** El 16 de novembre es faran dos tallers en col·laboració amb l’Associació La Calle Baila
* L’activitat està dirigida a alumnat de Primària del CEIP Fernando de los Ríos i el CEIP Miguel Bordonau de Burjassot**

Espai LaGranja, centre de creació de l’Institut Valencià de Cultura, col·labora amb l’Associació La Calle Baila per a portar el flamenc directament a les escoles de Burjassot, en el marc de la celebració del Dia Internacional del Flamenc el pròxim 16 de novembre.

Amb el nom ‘Toma que toma’, es faran dos tallers lúdics d’iniciació al ball i la música flamenca, posant el focus en la formació i l’educació com a pilars per a la difusió i el respecte d’este art. L’activitat està dirigida a l’alumnat de Primària de dos centres educatius de Burjassot: el CEIP Fernando de los Ríos i el CEIP Miguel Bordonau.

Els tallers estan dissenyats amb una metodologia lúdica que busca crear vincles positius entre els participants i el flamenc, demostrant que el joc és una ferramenta estupenda per a acostar este art als qui no el coneixen.

El coordinador d’Espai LaGranja, Guillermo Arazo, ha apuntat que estes activitats “demostren que el joc és la ferramenta pedagògica més potent per a desmitificar i acostar el flamenc a les noves generacions. Esta col·laboració amb La Calle Baila és fonamental perquè materialitza una de les línies estratègiques d’Espai laGranja: la mediació i la formació amb públics no especialitzats”.

Durant les sessions, els jóvens exploraran de manera pràctica i divertida els diferents palos del flamenc. Es treballarà la identificació del ritme i el compàs de palos tan diversos com el fandango de Huelva, la *seguiriya*, les alegries o els tangos, i aprendran a marcar-los amb el cos a través del ball.

L’objectiu d’estes activitats és conservar i reivindicar la dansa, especialment el ball flamenc, com a component significatiu de la cultura i de les seues expressions artístiques, col·laborant així en el desenrotllament de la identitat gitana en revaloritzar les expressions artístiques de la seua cultura tradicional.

El projecte ‘Toma que toma’, impulsat per Eva Moreno, en col·laboració amb Espai LaGranja, ha subratllat la importància d’esta iniciativa: “Treballem perquè el flamenc, patrimoni cultural immaterial de la humanitat, estiga present en tot el sistema educatiu. El que es coneix es respecta i es gaudix, i la nostra missió és encendre eixa flama del coneixement en les noves generacions des de l’entorn escolar”.

Espai LaGranja és un centre de recursos i mediació per a la dansa i les arts del moviment adscrit a l’Institut Valencià de Cultura (IVC). Actua com a element estructurador del sector de la dansa en la Comunitat Valenciana, amb línies de treball en investigació, creació, formació i proximitat.

Fecha: 12/11/2025